Tänavu üheksa kuuga ööbis Eesti majutusettevõtetes ligi kolm miljonit külastajat, nende passiandmed kirjutati üles ja tõsteti hotellis kuhugi seifi. Kehtinuks uue seaduseelnõuga plaanitavad muudatused, oleks politsei- ja piirivalveametil juba 3 miljonit sissekannet andmebaasis, mida saaks automaatselt võrrelda 12 andmekogu sisuga, alates töölubade ja Interpoli registrist ja lõpetades kehtivate isikutunnistuste omaga.

«Muidugi oleme sellepärast mures. Hotellid on alati olnud diskreetsed asutused, kust info välja ei ole läinud, ja me ei tahaks, et see nüüd muutuks,» sõnas Nordic Hotelsi tegevdirektor Feliks Mägus.